**Ex Van Πωλήσεις**

**Σύγχρονες Λύσεις Λογιστικής Διαχείρισης και οι νέες απαιτήσεις Ψηφιακής Διακίνησης**

**ΠΕΡΙΕΧΟΜΕΝΑ**

1. Ορισμός…………………………………………………………………………………………………………………
2. Η έννοια της Αποθήκης στις συναλλαγές Ex-Van ………………………………………………….
3. Κατηγορίες Παραστατικών στις συναλλαγές Ex-Van……………………………………………..
4. Χαρακτηριστικά business software για Ex-Van συναλλαγές…………………………………..
5. Απαιτούμενος Εξοπλισμός για Ex Van συναλλαγές………………………………………………..
6. Τιμολόγηση Λιανικής και Χονδρικής και σήμανση μέσω ΦΗΜ ή Παρόχου……………
   1. Αποδείξεις Λιανικής άνευ σήμανσης:
   2. Τιμολόγια Χονδρικής άνευ σήμανσης:
   3. Αποδείξεις Λιανικής και Τιμολόγια Χονδρικής με έκδοση και διαβίβαση μέσω Παρόχου Ηλεκτρονικής Τιμολόγησης:
   4. Αποδείξεις Λιανικής με ΦΗΜ (ΦΤΜ, ΦΗΜΑΣ, ΑΔΗΜΕ)
   5. Τιμολόγια Χονδρικής με υποχρέωση σήμανσης από ΦΗΜ ή Πάροχο Ηλεκτρονικής Τιμολόγησης
7. Μορφή έκδοσης Παραστατικού Διακίνησης…………………………………………………………
8. Ειδική Περίπτωση Ex-Van πώλησης: Τιμολόγηση επί βυτίου……………………………….
9. Ψηφιακό Δελτίο Αποστολής (Α.1122/2024 και Α.1123/2024) και Ex-Van………………………………
10. **Ορισμός**

Η πρακτική του Ex-Van

* αναφέρεται στην τιμολόγηση επί αυτοκινήτου και
* εφαρμόζεται από
  + αντιπροσώπους ή
  + υπαλλήλους

εμπορικής ή βιομηχανικής επιχείρησης, οι οποίοι τιμολογούν απευθείας τους πελάτες της στο σημείο της πώλησης («on-the-spot-sale»).

Το ιδιαίτερο στοιχείο που ξεχωρίζει την πρακτική του Ex-Van από άλλες μορφές συναλλαγών είναι ότι καταφέρνει να συνδέσει τις υπηρεσίες Logistics με τη λειτουργία των Πωλήσεων (Sales), καθιστώντας έτσι τον οδηγό ταυτόχρονα και πωλητή της επιχείρησης.

Ο Ex-Van οδηγός, αποτελώντας για την επιχείρηση μέρος της «κινητής» δύναμης πωλήσεών της (mobile Sales Force), αναλαμβάνει φορτηγό όχημα, το οποίο «συστημικά» *(δηλαδή στο πλαίσιο εσωτερικής λειτουργικής και μηχανογραφικής διαχείρισης)* συνιστά έναν διακριτό Αποθηκευτικό Χώρο, και το φορτώνει με είδη και ποσότητες, έχοντας σκοπό την πώλησή τους απευθείας στην εγκατάσταση του πελάτη.

Με την φόρτωση επί του οχήματος, και για όλη τη διάρκεια της διακίνησης, τα είδη αυτά με τις ποσότητες τους αφαιρούνται από τους «σταθερούς» Αποθηκευτικούς Χώρους των Εγκαταστάσεων της επιχείρησης.

1. **Η έννοια της Αποθήκης στις συναλλαγές Ex-Van**

Από τα ανωτέρω συνάγεται ότι στον χώρο των Ex-Van συναλλαγών οι Αποθηκευτικοί Χώροι της επιχείρησης διακρίνονται σε δύο κατηγορίες:

* «Σταθερές» Αποθήκες, δηλαδή οι Αποθηκευτικοί Χώροι στις εγκαταστάσεις της επιχείρησης (Έδρα/Υποκατάστημα/Αποθήκη), και,
* «Αποθήκες Ex-Van», δηλαδή οιονεί Αποθηκευτικοί Χώροι, που παράγονται συστημικά, για σκοπούς παρακολούθησης της διακίνησης, και βρίσκονται εντός του μεταφορικού μέσου.

1. **Κατηγορίες Παραστατικών στις συναλλαγές Ex-Van**

Στις Ex-Van συναλλαγές γίνεται λόγος για τρεις διακριτές κατηγορίες παραστατικών:

* Παραστατικά Αποθήκης
* Παραστατικά Απλής Διακίνησης
* Παραστατικά Διακίνησης και Τιμολόγησης

1. Η κατηγορία **«Παραστατικά Αποθήκης»** αναφέρεται στα παραστατικά που εκδίδονται για τη **διακίνηση** ποσοτήτων ειδών **μεταξύ «Σταθερής Αποθήκης» και «Αποθήκης Ex-Van»**.

Τα παραστατικά αποθήκης είναι :

1. Το **Συγκεντρωτικό Δελτίο Αποστολής («ΣΔΑ»)**, το οποίο εκδίδει η επιχείρηση, **από Σταθερή Αποθήκη προς Αποθήκη Ex-Van** με την «Έναρξη Ημέρας» *(δηλαδή τη χρονική στιγμή εκκίνησης των διανομών Ex-Van για το συγκεκριμένο φορτηγό)* και ενημερώνει το διακινούμενο απόθεμα (στοκ) του μεταφορικού μέσου, πριν την αναχώρηση από τις εγκαταστάσεις της επιχείρησης, με τα είδη και τις ποσότητες που φορτώθηκαν.
2. Το **Συγκεντρωτικό Δελτίο Επιστροφών («ΣΔΕ»)**, που εκδίδει η επιχείρηση, **από Αποθήκη Ex-Van προς Σταθερή Αποθήκη** και αφορά την πράξη εκφόρτωσης αποθέματος (στοκ) από το μεταφορικό μέσο προς την Σταθερή Αποθήκη *(το λεγόμενο «άδειασμα του φορτηγού»)*. Το «ΣΔΕ» εκδίδεται κατά το «Κλείσιμο Ημέρας» *(δηλαδή τη χρονική στιγμή παύσης των διανομών Ex-Van για το συγκεκριμένο φορτηγό)*.

1. Η κατηγορία **«Παραστατικά Απλής Διακίνησης»** αναφέρεται στα **Δελτία Αποστολής** που εκδίδουν στο πεδίο οι Ex-Van οδηγοί για τα είδη και τις ποσότητες που παραδίδουν στους πελάτες, και εκκρεμεί η τιμολόγηση, η οποία αναμένεται να γίνει ετεροχρονισμένα *(πχ έκδοση Τιμολογίου Πώλησης έως την 15η ημέρα του επόμενου μήνα σε συσχέτιση με το Δελτίο Αποστολής που εκδόθηκε με Σκοπό Διακίνησης την πώληση, ή ετεροχρονισμένη έκδοση Πιστωτικού Τιμολογίου σε συσχέτιση με το Δελτίο Αποστολής που εκδόθηκε με σκοπό την επιστροφή)*
2. **Η κατηγορία «Παραστατικά Διακίνησης και Τιμολόγησης»** περιλαμβάνει τα **φορολογικά παραστατικά** (Τιμολόγιο-ΔΑ, Πιστωτικό Τιμολόγιο-ΔΑ ή Απόδειξη Λιανικής, Πιστωτικό Λιανικής) **που ενσωματώνουν και διακίνηση,** με την έκδοση των οποίων ολοκληρώνεται η τιμολόγηση ταυτόχρονα με την διακίνηση.

Ο χρόνος έκδοσης των ανωτέρω παραστατικών καθορίζεται από τον Ν.4308/2014 *(άρθρα 11 και 13)*

1. **Χαρακτηριστικά business software για Ex-Van συναλλαγές**

Οι διαρκείς αλλαγές στο φορολογικό τοπίο της χώρας, με την συνεχή ψήφιση νέων νόμων και έκδοση αποφάσεων, σίγουρα δεν αφήνουν τη λειτουργία των επιχειρήσεων αμετάβλητη, θέτοντας νέες, κάθε φορά, πιο αυστηρές προϋποθέσεις συμμόρφωσης, και αυξάνοντας, κατ’ επέκταση, το κόστος «θωράκισής» τους από τον κίνδυνο των κυρώσεων.

Οι επιχειρήσεις τα τελευταία 5 έτη έχουν έρθει αντιμέτωπες με την ανάγκη του εκ βάθρων Ψηφιακού Μετασχηματισμού τους, καλούμενες να επωμιστούν πολλές φορές δυσανάλογα κόστη σε σχέση με το μέγεθος ή τις δυνατότητές τους.

Το MyDATA, η ηλεκτρονική τιμολόγηση, η Ψηφιακή Κάρτα Εργασίας, και το Ψηφιακό Δελτίο Αποστολής συνιστούν μερικά μόνο σημεία της μακράς λίστας των σύγχρονων απαιτήσεων.

Επειδή τα σύγχρονα προβλήματα απαιτούν σύγχρονες λύσεις, είναι κρίσιμο οι επιχειρήσεις εντάσεως συναλλαγών Ex-Van να έχουν ενσωματώσει στην καθημερινότητά τους νέες τεχνολογίες και συστήματα.

Κάθε επιχείρηση πρέπει να διαθέτει Λογισμικό Εμπορικής Διαχείρισης (ERP) ικανό να

υποστηρίζει τόσο στις απλές και καθημερινές λειτουργίες έως και τις πιο πολύπλοκες και παραμετρικές. Οι επιχειρήσεις Ex-Van δεν αποτελούν εξαίρεση.

Στην αγορά υπάρχουν

* τόσο λύσεις **«ολοκληρωμένων ERP»**, δηλαδή διαθέτουν δυνατότητα επέκτασης με κύκλωμα λειτουργίας (**Ex-Van** **module**) για άμεση χρήση από οδηγούς-πωλητές φορτηγών οχημάτων**.**

* Όσο και ανεξάρτητες λύσεις μεμονωμένων αλλά εξειδικευμένων προγραμμάτων Ex-Van (τύπου **Stand\_Alone**) που, μέσω ERP Connectivity, μπορούν να διασυνδεθούν με το ERP που διατηρεί κεντρικά η επιχείρηση. Η περίπτωση αυτή επιλέγεται από επιχειρήσεις που διαθέτουν μεν ERP, ωστόσο δεν παρέχει προηγμένες δυνατότητες για την εκπλήρωση των Ex-Van απαιτήσεων, οπότε έρχεται μια τρίτη εφαρμογή να καλύψει την ανάγκη της. Οι σύγχρονες «τρίτες», ανεξάρτητες εφαρμογές κατασκευάζονται με τις απαραίτητες προδιαγραφές ώστε να είναι συμβατές για διασύνδεση με Εμπορικά Προγράμματα διαφορετικών κατασκευαστών (ERP\_Agnostic).

Στην πράξη, δεν εφαρμόζουν όλες οι επιχειρήσεις με Ex-Van πωλήσεις μία εκ των δύο προαναφερθεισών επιλογών.

Υπάρχει και μία «τρίτη επιλογή», με την επιχείρηση να μην διαθέτει εξειδικευμένη λύση Ex-Van, αλλά αντιθέτως, έχει επιλέξει να χρησιμοποιεί απλό –γενικού τύπου- Εμπορικό Πρόγραμμα Τιμολόγησης (δηλαδή χωρίς module Ex Van, και, χωρίς δυνατότητα διασύνδεσης με τρίτο λογισμικό Ex Van). Το απλό Εμπορικό Πρόγραμμα Τιμολόγησης μπορεί να είναι

* είτε ένα cloud invoicing software, συνεπώς επιτρέπεται στον οδηγό η απευθείας διασύνδεση με το Υλισμικό (hardware, πχ tablet) του μέσω διαδικτύου
* είτε on-premise software, οπότε ο οδηγός συνδέεται σε αυτό από το Υλισμικό (hardware) του εμμέσως, δηλαδή, με τη συνδρομή υπηρεσίας απομακρυσμένης διασύνδεσης (πχ teamviewer ή anydesk).

Η τελευταία εκδοχή, ωστόσο, δεν συστήνεται ως πρακτική λύση σε επιχειρήσεις με μεγάλο όγκο συναλλαγών τύπου Ex Van.

***Οι δυνατότητες που πρέπει να παρουσιάζει μια Σύγχρονη Εφαρμογή Διαχείρισης Συναλλαγών Ex-Van είναι, μεταξύ άλλων, οι εξής:***


1. **Συγχρονισμός** με δεδομένα του ERP της επιχείρησης, όπως λήψη τιμών ανά είδος (pricing), δικαιώματα εκπτώσεων (discount rates), έλεγχο διαθέσιμων αποθεμάτων (available stock control), και, πρόσβαση σε καρτέλες πελατών, από την κεντρική βάση του ERP συστήματος.
2. **Έναρξη Hμέρας Διακίνησης** και συστημική φόρτωση Αποθηκευτικού Χώρου του Μεταφορικού Μέσου Ex-Van,
   1. είτε με την έκδοση **«ΣΔΑ»** από την Κεντρική Διαχείριση του ERP και την μετέπειτα παράδοση του **«ΣΔΑ»** στον οδηγό,
   2. είτε με απευθείας έκδοση του **«ΣΔΑ»** από τον οδηγό μέσω του Ex-Van software.
3. **Αυτόματη ενημέρωση**, με την έκδοση του **«ΣΔΑ»**, του Ισοζυγίου της Συστημικής Αποθήκης του Ex-Van φορτηγού με τα διακινούμενα είδη και ποσότητες. Το Ισοζύγιο αυτό αποτελεί την οθόνη διαθέσιμων ειδών και ποσοτήτων (stock) που βλέπει στο Ex-Van software και καλείται να διαχειριστεί ο οδηγός Ex-Van.
4. **Διενέργεια τιμολόγησης** (έκδοση πχ ΤΠ-ΔΑ, ΠΤ-ΔΑ, ΑΛΠ-ΔΑ) **ή απλής διακίνησης** (έκδοση ΔΑ) μέσα από το Ex-Van software του οδηγού, με ταυτόχρονη ενημέρωση του υπολοίπου ειδών και ποσοτήτων του Ισοζυγίου της Συστημικής Αποθήκης του Ex-Van φορτηγού.

Το Ισοζύγιο Συστημικής Αποθήκης του Ex-Van συνιστά **δικλείδα ασφαλείας** για την επιχείρηση ΚΑΙ τον οδηγό, καθώς το πλήθος των ποσοτήτων και ειδών που δύναται να τιμολογήσει περιορίζεται από το πλήθος των ειδών και ποσοτήτων που εμφανίζεται ως υπόλοιπο ανά πάσα στιγμή στο Ισοζύγιο της Συστημικής Αποθήκης ExVan, δηλαδή,

***«ΣΔΑ» - ΔΑ για πώληση (ή ΤΠ-ΔΑ ή ΑΛΠ-ΔΑ) + ΔΑ για επιστροφή εμπορεύσιμων ειδών (ή ΠΤ-ΔΑ ή Πιστ.Λιαν.-ΔΑ)***\*

**\***Σημείωση: τυχόν επιστροφές από τους πελάτες προς τους Ex-Van οδηγούς μη εμπορεύσιμων ειδών (πχ εκτός εποχής, ληγμένα ή ελαττωματικά είδη) λαμβάνονται με Δ.Α και σκοπό την επιστροφή (ή ΠΤ-ΔΑ ή Πιστ.Λιαν-ΔΑ) και δεν προστίθενται ως stock στο Ισοζύγιο της Συστημικής Αποθήκης του φορτηγού αλλά συμπεριλαμβάνονται σε πληροφοριακή εκτύπωση. Με τον τρόπο αυτό, ο ex-van οδηγός δύναται να τηρεί στο όχημά του δύο συστημικές υπο-αποθήκες, μία «δυναμική», με τις εμπορεύσιμες ποσότητες που συμμετέχουν στο Ισοζύγιο Συστημικής Αποθήκης, και μία «πληροφοριακή» με τις μη εμπορεύσιμες ποσότητες. Ονομάζονται και Αποθήκη Καταλλήλων και Αποθήκη Ακαταλλήλων.

Υπόδειγμα Ισοζυγίου



1. **Εξαγωγή reports** με
   1. το ιστορικό των διακινήσεων, από την αρχική φόρτωση και τις ενδιάμεσες παραδόσεις, έως την εκφόρτωση και τελική καταμέτρηση ειδών και ποσοτήτων, και
   2. αναλυτική πληροφόρηση των τιμολογήσεων και τρόπου πληρωμών (μετρητοίς/επιταγές/επί πιστώσει κτλ) με δυνατότητα απευθείας ενημέρωσης του Κεντρικού ERP με τα υπόλοιπα καρτέλας πελάτη.
2. **Κλείσιμο ημέρας Διακίνησης** με συστημική εκφόρτωση Αποθηκευτικού Χώρου του Μεταφορικού Μέσου Ex-Van,
   1. είτε με την έκδοση του **«ΣΔΕ»** από την Κεντρική Διαχείριση του ERP**,**
   2. είτε με απευθείας έκδοση **«ΣΔΕ»** από τον οδηγό μέσω του Ex-Van software.

Το Κλείσιμο ημέρας Διακίνησης (έκδοση «ΣΔΕ») σηματοδοτεί το τέλος των εργασιών του πωλητή. Συνεπώς μετά το Κλείσιμο Ημέρας Διακίνησης (έκδοση ΣΔΕ) το Ex-Van software δεν θα πρέπει να επιτρέπει την έκδοση νέων παραστατικών σε συσχέτιση με το αρχικό εκδοθέν **«ΣΔΑ»**.

Μάλιστα, για περαιτέρω διευκόλυνση, τα πλέον σύγχρονα

* «ανεξάρτητα» Ex-Van software, και,
* Ολοκληρωμένα ERP με module Ex-Van

παρέχουν στους χρήστες τη δυνατότητα αυτόματης παραγωγής **«ΣΔΑ»** με τα δεδομένα της «ΣΔΕ» της προηγούμενης μέρας.

Πχ Δευτέρα το φορτηγό ξεκίνησε εκδίδοντας **«ΣΔΑ»** με 10 τμχ. Στη διάρκεια της διακίνησης διέθεσε 2 τμχ. Στο κλείσιμο της ημέρας εξέδωσε ΣΔΕ με 8τμχ. Την Τρίτη το φορτηγό έκανε αυτόματη παραγωγή νέου **«ΣΔΑ»** με 8τμχ. (μετασχηματισμό ΣΔΕ προηγ.μέρας σε **«ΣΔΑ»** επόμ.ημερ.)

1. **Απαιτούμενος Εξοπλισμός για Ex Van συναλλαγές**

Για την επιτυχή ολοκλήρωση συναλλαγών Ex Van, ο οδηγός χρειάζεται να διαθέτει

1) **Υλισμικό (hardware)** (πχ tablet, PDA, Smartphone) με εγκατεστημένο Λειτουργικό Σύστημα *(OS, όπως Android, iOS και Windows)* ικανό να «υποδέχεται» προγράμματα και εφαρμογές.

2) **πρόσβαση στο διαδίκτυο**: Το διαδίκτυο αποτελεί την «συγκολλητική ουσία»

* Τόσο μεταξύ συσκευών και εφαρμογών (προσβασιμότητα),
* Όσο και των επιμέρους εφαρμογών μεταξύ τους (διαλειτουργικότητα).

Συνεπώς πρέπει να διασφαλίζεται η απρόσκοπτη πρόσβαση σε αυτό (πχ με κάρτα sim).

Επίσης είναι απαραίτητο ώστε να μπορεί να πραγματοποιείται σε πραγματικό χρόνο η διαβίβαση δεδομένων στο MyDATA (είτε παραστατικών διακίνησης είτε παραστατικών αξίας και διακίνησης) με ταυτόχρονη λήψη ΜΑΡΚ και QR Code.

3) **Λογισμικό (Software)**: Πλέον, με την υποχρεωτική διαβίβαση των παραστατικών της επιχείρησης στο MyDATA, η χρήση προγράμματος τιμολόγησης είναι αναγκαία. Συνεπώς, και για το σκοπό αυτό η επιχείρηση με Ex Van συναλλαγές θα πρέπει να διαθέτει business software, όπως αναλύθηκε παραπάνω.

4) **ασύρματο POS ή, εναλλακτικά, SOFT POS για εισπράξεις με κάρτα**.

* Η μία λύση αφορά στην χρήση χωριστής, ασύρματης, συσκευής POS, ενώ

* η δεύτερη, αφορά στην εγκατάσταση εφαρμογής λογισμικού POS (SoftPOS) στο Υλισμικό (Hardware), εφόσον βεβαίως, η δυνατότητα αυτή υποστηρίζεται τεχνικά από το Υλισμικό (πχ smartphone ή tablet με δυνατότητα NFC για ανέπαφες εισπράξεις)

5) **Συσκευή εκτύπωσης παραστατικώνΑ** *(συνήθως φορητός θερμικός εκτυπωτής 57mm ή 80mm, εναλλακτικά, αλλά πλέον πιο σπάνια dot-matrix εκτυπωτής)*. Πρόκειται:

* είτε για **ανεξάρτητη συσκευή** *(δηλαδή ο οδηγός έχει μαζί του και μια χωριστή εκτυπωτική μηχανή)* που συνδέεται με το Υλισμικό (hardware)
  + - * + ασύρματα (συνήθως μέσω Bluetooth), ή,
        + με καλώδιο (συνήθως usb),
* είτε, για συσκευή **ενσωματωμένη** στο υλισμικό (hardware). Η λύση αυτή υποστηρίζεται συχνά και από τις «All In One» συσκευές.

Η τελευταία περίπτωση, η οποία είναι γνωστή και με τον όρο «Ταμειακό Σύστημα **“All In One”»** σήμερα, κερδίζει ολοένα περισσότερο έδαφος, τόσο λόγω της χρηστικότητάς του όσο και λόγω των σύγχρονων νομικών απαιτήσεων, όπως η διαβίβαση των φορολογικών παραστατικών (Α.1138/2020) και των παραστατικών διακίνησης (Α.1122/2024 και Α.1123/2024) σε πραγματικό χρόνο στο MyDATA, η υποχρεωτική διασύνδεση των Ταμειακών Συστημάτων με τα EFT-POS *(με πρωτόκολλα επικοινωνίας όπως της Α.1098/2022 και της Α.1155/2023)* και η υποχρεωτική έγχαρτη εκτύπωση καθώς, και, η προαιρετική, υπό όρους, έκδοση έγχαρτου παραστατικού στις λιανικές πωλήσεις (για Τιμολογήσεις μέσω ΦΗΜ και Τιμολογήσεις μέσω Παρόχου Ηλεκτρονικής Τιμολόγησης αντίστοιχα).

Σήμερα, οι πιο οργανωμένες εταιρείες Ex-Van Τιμολόγησης επί αυτοκινήτου, αλλά και οι επιχειρήσεις με Τιμολόγηση επί βυτίου, έχουν εξοπλίσει τους οδηγούς τους με all-in-one λύσεις.

Οι λύσεις all in one, λειτουργούν με συσκευή, που ομοιάζει με ένα ασύρματο τερματικό POS, διαθέτει αυξημένες δυνατότητες, καθώς, μέσω αυτής επιτρέπονται ταυτόχρονα:

* διασύνδεση στο διαδίκτυο
* πρόσβαση στο εμπορικό πρόγραμμα (ERP ή Ex-Van software),
* έκδοση παραστατικών και διαβίβαση απευθείας στο MyDATA μέσω Παρόχου,
* εισπράξεις με κάρτα από τον πελάτη σε απευθείας διασύνδεση του SoftPos με τον Πάροχο,
* έγχαρτες εκτυπώσεις παραστατικών μέσω του ενσωματωμένου θερμικού εκτυπωτή.

Εναλλακτικά δίνει η ίδια η συσκευή δυνατότητα ηλεκτρονικής αποστολής του παραστατικού (συνήθως μέσω email ή sms).

Ακόμη, τα προγράμματα «ALL in ONE» της αγοράς επιτρέπουν την «OFF LINE» λειτουργία στον χρήστη. Η δυνατότητα αυτή είναι ιδιαίτερα σημαντική για τους οδηγούς, δεδομένου ότι στη χώρα μας το διαδίκτυο παρουσιάζει κατά τόπους, και κατά καιρούς αδυναμία σύνδεσης. Συνεπώς, οι λύσεις “ALL in ONE” επιτρέπουν μέσω του Παρόχου να εκδίδονται παραστατικά με ένδειξη «Απώλεια Διασύνδεσης», ώστε αφενός να μην σταματάει η συναλλαγή, αφετέρου, να διαβιβάζεται ετεροχρονισμένα το παραστατικό στο MyDATA και να λαμβάνει MARK.

Με τον τρόπο αυτό επιτυγχάνεται απρόσκοπτη και ασφαλέστερη εξυπηρέτηση των πελατών, ενσωματώνοντας όλες τις απαραίτητες λειτουργικότητες σε μια και μόνο συσκευή.

1. **Τιμολόγηση Λιανικής και Χονδρικής και σήμανση μέσω ΦΗΜ ή Παρόχου**
2. **Αποδείξεις Λιανικής άνευ σήμανσης:**

για πωλήσεις Ex-Van ισχύει η περ.β), παρ.4, αρ.1, ΠΟΛ 1002/2014, σύμφωνα με την οποία:

*«Για τις παρακάτω περιπτώσεις λιανικών συναλλαγών παρέχεται απαλλαγή από την υποχρέωση έκδοσης των σχετικών αποδείξεων πώλησης μέσω φορολογικού ηλεκτρονικού μηχανισμού:*

*………………*

*Οι αποδείξεις λιανικών συναλλαγών που εκδίδονται εκτός της επαγγελματικής εγκατάστασης του υπόχρεου, με εξαίρεση τους πωλητές (αγρότες – μεταπωλητές) σε λαϊκές αγορές και τους πωλητές αποκλειστικά μέσω πλανοδίου ή υπαίθριου εμπορίου»*

Σύμφωνα με την παρ.5, αρ.12, Ν.4308/2014 *«……αντίτυπο αυτού παραδίδεται, αποστέλλεται ή τίθεται στη διάθεση του πελάτη.»*

Ωστόσο, η επιχείρηση θα πρέπει να διαβιβάζει στο MyDATA τα στοιχεία των παραστατικών της (Α.1138/2020), συνεπώς, θα πρέπει να διαθέτει εμπορικό πρόγραμμα τιμολόγησης.

1. **Τιμολόγια Χονδρικής άνευ σήμανσης:**

Πρόκειται για τον κανόνα έκδοσης τιμολογίων, καθώς, σε αντίθεση με τις συναλλαγές λιανικής (παρ.8, αρ.12, Ν.4308/2014), για τις χονδρικές συναλλαγές δεν τίθεται υποχρέωση σήμανσης μέσω ΦΗΜ (με εξαίρεση τη διάθεση καυσίμων που λειτουργούν με σύστημα εισροών – εκροών, παρ.2, και 3, E.2056/2019).

Ως προς την μορφή έκδοσης του Τιμολογίου, αυτή μπορεί να είναι είτε σε έγχαρτη είτε σε ηλεκτρονική μορφή (παρ.1, αρ.14, Ν.4308/2014), αρκεί να διασφαλίζεται η αυθεντικότητα προέλευσης, η ακεραιότητα του περιεχομένου και η αναγνωσιμότητα του τιμολογίου (σύμφωνα με την παρ.1,αρ.15, Ν.4308/2014 ***«Η αυθεντικότητα της προέλευσης, η ακεραιότητα του περιεχομένου και η αναγνωσιμότητα του τιμολογίου που λαμβάνεται ή εκδίδεται από την οντότητα, σε έντυπη ή σε ηλεκτρονική μορφή, διασφαλίζεται από το χρόνο της έκδοσής του έως τη λήξη της περιόδου διαφύλαξής του»***)  
Ωστόσο, η επιχείρηση θα πρέπει να διαβιβάζει στο MyDATA σε πραγματικό χρόνο τα στοιχεία των παραστατικών της (Α.1138/2020), συνεπώς, θα πρέπει να διαθέτει εμπορικό πρόγραμμα τιμολόγησης.

1. **Αποδείξεις Λιανικής και Τιμολόγια Χονδρικής με έκδοση και διαβίβαση μέσω Παρόχου Ηλεκτρονικής Τιμολόγησης:**

Για τις Χονδρικές και Λιανικές συναλλαγές μέσω Παρόχου Ηλεκτρονικής Τιμολόγησης , ισχύει η παρ.3.6, αρ.3, Α.1035/2020, σύμφωνα με την οποία ***«Το εκδοθέν παραστατικό τίθεται στη διάθεση του Λήπτη σε ηλεκτρονική μορφή με χρήση υποδομών του Παρόχου, καθώς και σε εκτυπώσιμη μορφή, εάν αυτό ζητηθεί. Ειδικά για κάθε λιανική πώληση αγαθών ή παροχή υπηρεσιών, τα εκδοθέντα στοιχεία λιανικής πώλησης είτε αποστέλλονται ηλεκτρονικά στους ιδιώτες καταναλωτές με την προϋπόθεση της δυνατότητας επίδειξής τους από αυτούς σε περίπτωση φορολογικού ελέγχου, είτε εκτυπώνονται και παραδίδονται σε αυτούς με κάθε παράδοση αγαθών ή ολοκλήρωση της παροχής υπηρεσιών.»***

*Σχόλιο: για παραστατικά λιανικής μέσω Παρόχου, λόγω της ανάγκης πλήρωσης της ιδιαίτερης συνθήκης της «δυνατότητας επίδειξης σε περίπτωση φορολογικού ελέγχου» κρίνεται σκόπιμο, πριν την παράδοσή τους σε αποκλειστικά ηλεκτρονική μορφή (πχ pdf ή link μέσω mail ή sms) να έχει προηγηθεί τυπική συναίνεση του ιδιώτη πελάτη μέσω ορισμένης διαδικασίας (πχ ο πωλητής ζητάει από τον ιδιώτη να λάβει τον αριθμό κινητού του ώστε να του αποστείλει μέσω sms το παραστατικό λιανικής από τον Πάροχο Ηλεκτρονικής Τιμολόγησης χωρίς να ακολουθήσει έγχαρτη εκτύπωση του παραστατικού). Εναλλακτικά, είναι ασφαλέστερη η έγχαρτη έκδοση και παράδοση στον ιδιώτη πελάτη. Αν ο ιδιώτης πελάτης ζητήσει την έγχαρτη έκδοση του παραστατικού λιανικής, η επιχείρηση έχει υποχρέωση να προβεί στην έντυπη εκτύπωσή του.*

1. **Αποδείξεις Λιανικής με ΦΗΜ (ΦΤΜ, ΦΗΜΑΣ, ΑΔΗΜΕ)**

Σύμφωνα με την παρ.8, αρ.12, Ν.4308/2014 *«Η έκδοση στοιχείων λιανικής πώλησης γίνεται με τη χρήση φορολογικών ηλεκτρονικών μηχανισμών που προβλέπει ο ν. 1809/1988 (Α' 222) κατά τη θέση σε ισχύ του παρόντος νόμου»*. Εξαίρεση αποτελούν οι δραστηριότητες και συναλλαγές που προβλέπονται στην ΠΟΛ.1002/2014.

Τα εκδιδόμενα παραστατικά με σήμανση μέσω ΦΗΜ θα πρέπει να εκδίδονται υποχρεωτικά σε έγχαρτη μορφή. Τυχόν επιλογή αποστολής τους με ηλεκτρονικά μέσα (πχ mail ή SMS) ΔΕΝ απαλλάσσει την υποχρέωση της έχαρτης έκδοσης και παράδοσης στον πελάτη.

1. **Τιμολόγια Χονδρικής με υποχρέωση σήμανσης από ΦΗΜ ή Πάροχο Ηλεκτρονικής Τιμολόγησης**

Ενώ ο κανόνας θέλει τα τιμολόγια χονδρικής να απαλλάσσονται της υποχρέωσης σήμανσης, ωστόσο υπάρχουν ειδικές εξαιρέσεις όπως την πώληση καυσίμων και πετρελαίου θέρμανσης, συναλλαγές που απαιτούν τη σήμανση των τιμολογίων (σχετικές οι παρ.7, αρ.31, Ν.3784/2009 και Α.1060/2021)

1. **Μορφή έκδοσης Παραστατικού Διακίνησης**

Το Δελτίο Αποστολής (και, κατ’ επέκταση, και το «ΣΔΑ»), διαβιβάζεται υποχρεωτικά στο MyDATA, και διατηρείται έπειτα είτε σε εκτυπωμένη είτε σε ηλεκτρονική μορφή (πχ PDF).  
Συνεπώς η μη έντυπη εκτύπωση του Δελτίου Αποστολής είναι νόμιμη, εφόσον τηρούνται βεβαίως και οι λοιπές απαιτήσεις (πχ διαβίβαση στο MyDATA και λήψη ΜΑΡΚ πριν την εκκίνηση της διακίνησης, αποτύπωση QR Code επί του παραστατικού) όπως προβλέπονται στις παρ. 9Α, 9Β, 9Γ, αρ.5, Ν.4308/2014, στην Α.1122/2024, και στην Α.1123/2024). Σε κάθε περίπτωση, ανεξαρτήτως μορφής έκδοσης, θα πρέπει να υπάρχει πρόσβαση στο QR Code του Ψηφιακού Δελτίου Αποστολής και να επιδεικνύεται αμελλητί σε περίπτωση ελέγχου.

Το δικαίωμα τήρησης του Δελτίου Αποστολής σε ηλεκτρονική μορφή, με την ταυτόχρονη πάντα υποχρέωση δυνατότητας επίδειξής του σε έλεγχο, υπήρχε και πριν την έλευση του Ψηφιακού Δελτίου Αποστολής (περ.5.8.2, και περ.5.8.6 παρ.8, αρ.5, ΠΟΛ.1003/2014).

*Σχόλιο:* Το ανακύπτον ζήτημα, με τη άυλη έκδοση Παραστατικού Διακίνησης, είναι ότι δεν δίδεται η δυνατότητα στον παραλήπτη να υπογράψει την παραλαβή, προς απόδειξη της ολοκλήρωσης της μεταφοράς. Σήμερα υπάρχουν υποστηρικτικές λύσεις (software «Proof of Delivery» που εφαρμόζουν κατά κόρον οι εταιρείες courier) ωστόσο αναμένεται γενικευμένη επίλυση του ανωτέρω προβλήματος κατά τη Β’ Φάση της Ψηφιακής Διακίνησης, καθώς η σάρωση του QR Code του ΨΔΑ από τον παραλήπτη και η δήλωση Παραλαβής (με ταυτόχρονη αποστολή στο MyDATA ώρας και ημερομηνίας Παράδοσης) εκτιμάται ότι θα αποτελέσει εναλλακτική μορφή της μέχρι σήμερα υπογραφής παραλαβής.

**8. Ειδική Περίπτωση Ex-Van πώλησης: Τιμολόγηση επί Βυτίου**

H Τιμολόγηση επί Βυτίου συνιστά υποκατηγορία των Ex-Van συναλλαγών, και αναφέρεται στον κλάδο μεταφοράς καυσίμων και πώλησης εκτός εγκατάστασης, με υποχρέωση για φορολογική σήμανση τόσο της αρχικής απόδειξης (Απόδειξης Εσόδου) που παράγει το Σύστημα Εισροών – Εκροών, όσο και των μετέπειτα εκδιδόμενων Τιμολογίων Χονδρικής.

Η τιμολόγηση επί βυτίου διενεργείται επί των διακινούμενων καυσίμων από πρατήρια καυσίμων και πωλητές πετρελαίου θέρμανσης. Στις εν λόγω δραστηριότητες εγκαθίσταται ολοκληρωμένο σύστημα ελέγχου εισροών – εκροών, στο οποίο υποχρεωτικά συνδέεται Φορολογικός Ηλεκτρονικός Μηχανισμός (παρ.7, αρ.31, Ν.3784/2009) ή Πάροχος Ηλεκτρονικής Τιμολόγησης (Α.1060/2021).

Η διαδικασία έχει ως εξής:

Αρχικά, φορτώνεται με καύσιμο το βυτίο στις εγκαταστάσεις του Πρατηρίου και εκδίδεται αυτόματα Απόδειξη Εσόδου από το σύστημα εισροών – εκροών.

Ακολουθεί η έκδοση Συγκεντρωτικού Δελτίου Αποστολής στο οποίο αναγράφεται εκτός των άλλων και ο αύξων αριθμός της αυτόματα εκδιδόμενης απόδειξης εσόδου.

Κατά την παράδοση του καυσίμου στις αντισυμβαλλόμενες οντότητες εκδίδεται δελτίο αποστολής.

Στη συνέχεια, για την **έκδοση του σχετικού τιμολογίου με τη χρήση Φ.Η.Μ.,** αντικαθίσταται η αυτόματα εκδιδόμενη απόδειξη εσόδου με πιστωτικό στοιχείο λιανικής πώλησης και εκδίδεται το σχετικό τιμολόγιο στο χρόνο που ορίζεται με τις διατάξεις του άρθρου 11 του ν. 4308/2014. Εναλλακτικά, εκδίδεται το τιμολόγιο σε αντικατάσταση μόνο μίας ισόποσης απόδειξης εσόδου χωρίς προηγούμενη έκδοση πιστωτικού λιανικής (Ε.2056/2019).

Για τις Αποδείξεις Λιανικής που εκδίδονται επί βυτίου (εκτός εγκατάστασης πρατηρίου) ισχύει η ΠΟΛ.1002/2014.

**9. Ψηφιακό Δελτίο Αποστολής (Α.1122/2024 και Α.1123/2024) και Ex-Van**

Σύμφωνα με την Α.1138/2020, οι τύποι Παραστατικών Διακίνησης Άνευ Αξίας, έχουν ως εξής:

**Δελτίο Αποστολής – MyDATA**

|  |  |
| --- | --- |
| **9** | **Παραστατικά Διακίνησης Παράδοσης** |
| **9.1** | **Δελτίο Αποστολής Συσχετιζόμενο** |
| **9.2** | **Συγκεντρωτικό Δελτίο Αποστολής** |
| **9.3** | **Δελτίο Αποστολής** *(μη συσχετιζόμενο)* |

**Δελτίο Ποσοτικής Παραλαβής – MyDATA**

|  |  |
| --- | --- |
| **10** | **Παραστατικό Διακίνησης (Ποσοτικής Παραλαβής)** |
| **10.1** | **Δελτίο Ποσοτικής Παραλαβής Συσχετιζόμενο** |
| **10.2** | **Δελτίο Ποσοτικής Παραλαβής *(μη συσχετιζόμενο)*** |

Ωστόσο, δίδεται η δυνατότητα έκδοσης και διαβίβασης, στοιχείων διακίνησης ενσωματωμένων σε παραστατικά αξίας (ονομάζονται Παραστατικά Αξίας και Διακίνησης) με σχετική επέκταση της διαβιβαζόμενης πληροφορίας στο MyDATA, όπως, **ενδεικτικά**:

|  |
| --- |
| **Α. Χρεωστικοί και Πιστωτικοί Τύποι Παραστατικών διακίνησης και αξίας αντικριζόμενων παραστατικών της κατηγορίας Α1.** |
| 1.1 Τιμολόγιο Πώλησης\_ Διακίνηση Αγαθών |
| 1.4 Τιμολόγιο Πώλησης/Πώληση για Λογαριασμό Τρίτων\_ Διακίνηση Αγαθών |
| 5.2 Πιστωτικό Τιμολόγιο\_ Διακίνηση Αγαθών |
| **Γ. Χρεωστικοί και Πιστωτικοί Τύποι Παραστατικών διακίνησης και αξίας αντικριζόμενων παραστατικών της κατηγορίας Α2.** |
| 11.1 ΑΛΠ (Απόδειξη Λιανικής Πώλησης) \_ Διακίνηση Αγαθών |
| 11.4 Πιστωτικό Στοιχείο Λιανικής\_ Διακίνηση Αγαθών |
| 11.5 ΑΛΠ/Πώληση για Λογαριασμό Τρίτων\_ Διακίνηση Αγαθών |

Οι Αποφάσεις Α.1122/2024, και Α.1123/2024, έριξαν φως στις λεπτομέρειες εφαρμογής του Ψηφιακού Δελτίου Αποστολής, εξειδικεύοντας το περιεχόμενο τον παρ. 9Β και 9Γ του αρ.5, του Ν.4308/2014. Ήδη, ωστόσο, από την παρ. 9Α του προαναφερθέντος άρθρου, ήταν γνωστό ότι το νέο Ψηφιακό Δελτίο Αποστολής θα πρέπει υποχρεωτικά να:

1. Παράγεται με εξειδικευμένο μορφότυπο *(έχει δώσει η Φορολογική Διοίκηση τεχνικές προδιαγραφές -> οι εταιρείες πληροφορικής καλούνται να τις υλοποιήσουν στα προγράμματά τους)*
2. Διαβιβάζεται στο MyDATA *(συνεπώς λαμβάνει ΜΑΡΚ)*
3. Λαμβάνει QR Code *(υποχρεωτική αποτύπωση επί του σώματος του Δελτίου Αποστολής)*

Οι ανωτέρω προϋποθέσεις έχουν καθοριστική επίπτωση στον τρόπο λειτουργίας των Ex-Van, δεδομένων των υψηλών, συγκριτικά με άλλες δραστηριότητες, απαιτήσεων παρακολούθησης των αγαθών και των διακινήσεων.

Σχετικά με το **«ΣΔΑ»**, σύμφωνα με την περ.5.8.3 της παρ.8, του αρ.5, της ΠΟΛ.1003/2014 ισχύει ότι :

*«Στην ειδική περίπτωση διακίνησης αγαθών και διανομής αγαθών, που η παραδιδόμενη ποσότητα καθορίζεται από τον παραλήπτη μετά την έναρξη της διακίνησης, στο εκδιδόμενο στοιχείο διακίνησης, στη θέση των στοιχείων του αντισυμβαλλόμενου, αναγράφεται η λέξη «Διάφοροι» («Συγκεντρωτικό δελτίο διακίνησης»). Κατά την παράδοση των αποθεμάτων, εκδίδονται για κάθε επιμέρους παράδοση είτε άμεσα τα παραστατικά πώλησης (τιμολόγια, αποδείξεις λιανικών πωλήσεων), είτε παραστατικά διακίνησης αποθεμάτων είτε τηρείται αρχείο με τις απαιτούμενες πληροφορίες (είδος και ποσότητα) των παραδιδόμενων αγαθών, κατά παραλήπτη. Κατά την επιστροφή των μη παραδοθέντων αποθεμάτων δύναται να εκδίδεται σχετικό παραστατικό στο οποίο αναγράφεται το είδος και η ποσότητα των επιστρεφομένων αποθεμάτων είτε να αναγράφεται το υπόλοιπο της επιστρεφόμενης ποσότητας στο αρχικό παραστατικό, είτε να ενημερώνεται σχετικό αρχείο.»*

Γίνεται σαφές ότι, σήμερα, το πλαίσιο χειρισμού και έκδοσης των **«ΣΔΑ»** είναι πιο αυστηρό σε σχέση με το παρελθόν, καθώς, πλέον, απαιτείται η έκδοσή τους να τηρεί τις προδιαγραφές της παρ.9Α *(δηλαδή της έκδοσης με ειδικό μορφότυπο, τη διαβίβαση στο MyDATA πριν την έναρξη διακίνησης, και την αποτύπωση QR Code)* μη αφήνοντας περιθώριο για έγχαρτη έκδοση και χειρόγραφη συμπλήρωση επί του σώματος αυτών.

Συνεπώς, κατά την επιστροφή μη παραδοθέντων ειδών και ποσοτήτων, θα καλείται η επιχείρηση, όχι στην χειρόγραφη συμπλήρωση των επιστροφών επί του αρχικού **«ΣΔΑ»** (που επέτρεπε η ΠΟΛ.1003/2014), αλλά στην έκδοση νέου παραστατικού (ΣΔΕ) ως Δελτίο Ποσοτικής Παραλαβής συσχετιζόμενο με το **«ΣΔΑ»** και διαβίβασή του στο MyDATA.

Κλείνοντας, ακολουθεί παράδειγμα συναλλαγής Ex-Van:

**Παράδειγμα**

Ξεκινάει δρομολόγιο ένα φορτηγό από την εγκατάσταση της επιχείρησης έχοντας φορτώσει 120 τμχ είδους Y για παράδοση σε διάφορους τρίτους και έχει εκδώσει **«ΣΔΑ»** (διαβίβαση στο MyDATA Τύπου Παραστατικού 9.2, λήψη ΜΑΡΚ, και QR Code). Κατά τη διάρκεια της διακίνησης έστω παρέδωσε 20 τμχ σε πελάτη της, εκδίδοντας διαβιβάζοντας στο MyDATA συσχετιζόμενο Δ.Α (**Τύπος Παραστατικού 9.1)** ή, εναλλακτικά, ένα Τιμολόγιο - Δελτίο Αποστολής συσχετιζόμενο (**Τύπος Παραστατικού 1.1 Τιμολόγιο Πώλησης\_ Διακίνηση Αγαθών**), δηλαδή το συσχέτισε με το **«ΣΔΑ»**.

Το ΣΔΟΕ σταματάει στο δρόμο το φορτηγό που μετέφερε μέχρι εκείνη τη στιγμή υπόλοιπο 100 τμχ είδους Υ.  
Ο ελεγκτής, προκειμένου να επαληθεύσει τα είδη και τις ποσότητες της μεταφοράς, θα ζητήσει να λάβει από τον οδηγό τα παραστατικά διακίνησης, προκειμένου να σαρώσει τα QR Codes μέσω ειδικού λογισμικού.  
Ο οδηγός παρουσιάζει ένα **«ΣΔΑ»** (9.2) που αναγράφει 120 τμχ είδους Y και ένα **Δ.Α συσχετιζόμενο** (9.1) που αναγράφει 20 τμχ είδους Y *(εναλλακτικά* ***«ΣΔΑ»*** *με 120 τμχ είδους Y και ένα* ***Τ-ΔΑ συσχετιζόμενο*** *(1.1) με 20 τμχ είδους Y).* Οπότε υπόλοιπο διακινούμενων ποσοτήτων 120 – 20 = 100 τμχ είδους Υ.

Έστω ότι δεν πραγματοποίησε άλλη πώληση το φορτηγό και επιστρέφει στην επιχείρηση.

Επιστρέφοντας το φορτηγό στην εγκατάσταση της επιχείρησης θα εκδώσει **συσχετιζόμενο Δελτίο Ποσοτικής Παραλαβής (Τύπος Παραστατικού 10.1),** ως **Συγκεντρωτικό Δελτίο Επιστροφής**, με τις ποσότητες και τα είδη που δεν διέθεσε, σε συσχέτιση με το αρχικό εκδοθέν **«ΣΔΑ»**. Στην περίπτωση του παραδείγματος θα εκδοθεί **συσχετιζόμενο Δελτίο Ποσοτικής Παραλαβής** για τα εναπομείναντα 100 τμχ.